ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3289/97 υποβολή: Wolfgang Kreissl-Dφrfler (V) προς την Επιτροπή (20 Οκτωβρίου 1997)

Θέμα: Διαπραγματεύσεις του ΟΟΣΑ σχετικά με την Πολυμερή Συμφωνία Επενδύσεων (ΠΣΕ)

Στην ανακοίνωσή της « Ίσοι όροι ανταγωνισμού για τις άμεσες επενδύσεις» παγκοσμίως (ΚΟΜ. (95) 0042-C4-0118/95) εξετάζει η Επιτροπή τα ειδικά αιτήματα των αναπτυσσόμενων χωρών σε σχέση με τις Αμεσες Ξένες Επενδύσεις (ΑΞΕ): «Αυτές οι χώρες έχουν ιδιαίτερο συμφέρον να διασφαλίσουν ότι οι ΑΞΕ θα συμβάλουν στην ανάπτυξη των ανθρώπινών τους πόρων και ότι οι πολυεθνικές επιχειρήσεις θα αποδεχθούν και ορισμένες κοινωνικές ευθύνες κατά την ανάπτυξη της δραστηριότητάς τους στην εκάστοτε χώρα υποδοχής. Οι χώρες αυτές επιθυμούν ιδιαίτερα να εξασφαλίσουν οτι οι εισροές ΑΞΕ δεν θα έχουν ως κίνητρο την ύπαρξη χαμηλού επιπέδου περιβαλλοντικής και κοινωνικής προστασίας και ότι το υπάρχον επίπεδο της προστασίας αυτής δεν πρόκειται να υποβαθμισθεί ακόμη περισσότερο με σκοπό την προσέλκυση ΑΞΕ. Η Κοινότητα είναι συνεπώς απαραίτητο να δεχθεί συζητήσει ορισμένες συμπληρωματικές ρυθμίσεις διασφάλισης, οι οποίες να δίνουν την απάντηση στις προεκτεθείσες ανησυχίες και να συνοδεύουν τις γενικές αρχές με τις οποίες θα διασφαλίζεται η ελεύθερη ροή και η προστασία των επενδύσεων (στις ρυθμίσεις αυτές είναι δυνατόν να περιλαμβάνονται π.χ. οι κώδικες δεοντολογίας για την ορθή τήρηση από τις πολυεθνικές επιχειρήσεις των υποχρεώσεων που απορρέουν από τη λειτουργία τους στο πλαίσιο συγκεκριμένης έννομης τάξης)».

Ποια μέτρα έχει λάβει η Επιτροπή για να διασφαλίσει τον σεβασμό των κοινωνικών, οικονομικών και οικολογικών προτύπων από τις πολυεθνικές επιχειρήσεις; Σε ποιο στάδιο βρίσκεται η συζήτηση για την εισαγωγή ενός κώδικα συμπεριφοράς για τις πολυεθνικές επιχειρήσεις;

Απάντηση του Sir Leon Brittan εξ ονόματος της Επιτροπής (13 Νοεμβρίου 1997)

Η Επιτροπή συνεχίζει να πιστεύει ότι θα πρέπει να αποφευχθεί η μείωση του περιβαλλοντικών ή κοινωνικών προτύπων για την προσέλκυση ξένων άμεσων επενδύσεων, κι αυτό όχι μόνο στις αναπτυσσόμενες χώρες. Για το λόγο αυτό, η Επιτροπή υπερθεματίζει για μια κατάλληλη διάταξη η οποία συζητείται τώρα στις διαπραγματεύσεις της πολυμερούς συμφωνίας για τις επενδύσεις (ΜΙΑ).

Η Επιτροπή υποστηρίζει επίσης προτάσεις για να ενσωματωθούν στη ΜΙΑ οι κατευθυντήριες γραμμές του Οργανισμού για την Οικονομική Συνεργασία και Ανάπτυξη (ΟΟΣΑ) σχετικά με τις πολυεθνικές επιχειρήσεις.

Τέλος, η Επιτροπή θα ήθελε να υπογραμμίσει ότι υπάρχει μικρή μαρτυρία σχετικά με ροές ξένων άμεσων επενδύσεων σε τρίτες χώρες με στόχο το όφελος από χαμηλότερα περιβαλλοντολογικά ή κοινωνικά πρότυπα ή ότι τα πρότυπα αυτά έχουν χαμηλώσει προκειμένου να προσελκύσουν ξένες επενδύσεις.
ΓΡΑΠΤΗ ΕΡΩΤΗΣΗ E-2997/97 υποβολή: Αλέξανδρος Αλαβάνος (GUE/NGL) προς την Επιτροπή (1η Οκτωβρίου 1997)

Θέμα: Εφαρμογή της οδηγίας 80/778/ΕΟΚ

Η οδηγία 80/778/ΕΟΚ ((ΕΕ L 229 της 30.08.1980, σελ. 11. )) καθορίζει πρότυπα ποιότητας για την παρακολούθηση της ποιότητας του πόσιμου νερού και τη λήψη αναγκαίων μέτρων για την εξασφάλιση της ποιότητάς του, με κύριο σκοπό τη διασφάλιση της δημόσιας υγείας. Μετά τα τελευταία γεγονότα με την μόλυνση του πόσιμου νερού στην Καστοριά ποιά μέτρα προτίθεται να πάρει η Επιτροπή για την εφαρμογή της κοινοτικής νομοθεσίας για την προστασία του πόσιμου νερού; Η υδροδότηση της πόλης της Καστοριάς πληρούσε τις προδιαγραφές της οδηγίας 80/778/ΕΟΚ; Ποιές θα είναι οι ενέργειές της ώστε να συνεισφέρει στην βελτίωση και τον αποτελεσματικό έλεγχο της εφαρμογής των ποιοτικών προδιαγραφών του πόσιμου νερού στην Καστοριά και άλλες περιοχές της Ελλάδας;

Απάντηση της κας Bjerregaard εξ ονόματος της Επιτροπής (12 Νοεμβρίου 1997)

Το άρθρο 7 παράγραφος 1 της οδηγίας 80/778/ΕΟΚ σχετικά με την ποιότητα του πόσιμου νερού προβλέπει την υποχρέωση των κρατών μελών να καθορίζουν οριακές τιμές που εφαρμόζονται στο πόσιμο νερό, ως προς τις παραμέτρους του παραρτήματος 1 της οδηγίας. Εξάλλου, στο άρθρο 12 προβλέπεται ότι τα κράτη μέλη λαμβάνουν όλα τα απαραίτητα μέτρα για να ελέγχεται τακτικά η ποιότητα του πόσιμου νερού. Οι λεπτομέρειες εφαρμογής των ελέγχων αυτών ορίζονται από τις εθνικές αρχές 7 οι τελευταίες υποχρεούνται πάντως να χρησιμοποιούν (στο μέτρο του δυνατού) τις μεθόδους και τις συχνότητες δειγματοληψίας που αναφέρονται στα παραρτήματα ΙΙ και ΙΙΙ της οδηγίας. Επιπλέον, τα κράτη μέλη οφείλουν να λαμβάνουν τα αναγκαία μέτρα για να διασφαλίζουν, μετά το έτος 1985, ότι η ποιότητα του πόσιμου νερού σε ολόκληρη την Κοινότητα πληροί τις απαιτήσεις της οδηγίας.

Με τις υπουργικές αποφάσεις του 1974 και του 1986 ((Υπουργικές αποφάσεις αριθ. Γ4/1722 της 24.9.1974, ΦΕΚ Β αριθ. 988 της 07.10.1974 και Α5/288 της 23.1.1986, ΦΕΚ Β αριθ. 53 της 20.2.1986. )), οι ελληνικές αρχές μετέφεραν την οδηγία 80/778/ΕΟΚ στο εθνικό δίκαιο. Εξάλλου, στις 17 Φεβρουαρίου 1997 οι ελληνικές αρχές κοινοποίησαν στην Επιτροπή αναλυτικές πληροφορίες σχετικά με την ποιότητα του πόσιμου νερού σε διάφορες περιοχές της Ελλάδας, για το έτος 1995. Στην κοινοποίηση αυτή περιλαμβάνονται στατιστικά στοιχεία που αφορούν την περιοχή της Καστοριάς. Τα αποτελέσματα των αναλύσεων δείχνουν να ανταποκρίνονται προς την οδηγία για την περίοδο αναφοράς.

Η Επιτροπή, αφού έλαβε γνώση της υπόψη περιπτώσεως που αναφέρει το Αξιότιμο Μέλος, θα απευθυνθεί στις ελληνικές αρχές για να τους ζητήσει διευκρινίσεις σχετικά με την ποιότητα του πόσιμου νερού στην περιοχή της Καστοριάς και για τα ληφθέντα (ή προς λήψη) μέτρα εκ μέρους των αρχών προκειμένου να επιβάλεται η τήρηση των υποχρεώσεων που υπέχουν με βάση την οδηγία 80/778/ΕΟΚ.
ΓΡΑΠΤΗ ΕΡΩΤΗΣΗ E-2823/97 υποβολή: Wolfgang Kreissl-Dφrfler (V) προς την Επιτροπή (1η Σεπτεμβρίου 1997)

Θέμα: Κατασκευή του αντοκινητοδρόμου Μονάχου-Deggendorf-Πράγας

Ο αριθμός των αυτοκινήτων και βαρέων φορτηγών οχημάτων που διέρχονται από τον αυτοκινητόδρομο Μονάχου-Deggendorf (Α 92) έχει αυξηθεί σημαντικά μετά το άνοιγμα των τσεχικών συνόρων. Για το λόγο αυτό σχεδιάζεται η επέκταση αυτού του αυτοκινητοδρόμου μέχρι την Πράγα.

1. Συμμετέχει η ΕΕ με κάποιο τρόπο στην κατασκευή αυτού του αυτοκινητοδρόμου; Η κατασκευή αυτή θα χρηματοδοτηθεί από πόρους της ΕΤΕ, της ΕΤΑΑ, στο πλαίσιο των προγραμμάτων περιφερειακής ανάπτυξης, του προγράμματος PHARE ή άλλων προγραμμάτων;

2. Γνωρίζει η Επιτροπή εκτιμήσεις ή μελέτες σχετικά με την αύξηση του αριθμού διερχομένων οχημάτων και επομένως των εκπομπών ρύπων, ειδικότερα από τα βαρέα φορτηγά οχήματα, ως συνέπεια της επέκτασης του αυτοκινητοδρόμου Α-92 μέχρι την Πράγα;

3. Σύμφωνα με την άποψη της Επιτροπής, έχουν γίνει έλεγχοι για την επίπτωση του έργου αυτού στο περιβάλλον ή μελέτες για τις συνέπειες στην προστατευόμενη περιοχή του βαυαρικού δάσους; Ποιά μέτρα έχουν προβλεφθεί για την προστασία των κατοίκων από το θόρυβο ιδιαίτερα στη διαδρομή Landshut-Deggendorf;

4. Έχουν εξετασθεί εναλλακτικές λύσεις στην κατασκευή του αυτοκινητοδρόμου όσον αφορά τα βαρέα φορτηγά οχήματα, π.χ. η εντατικοποίηση των συνδυασμένων μεταφορών για τη διαδρομή ή η βελτίωση της υποδομής στον τομέα των σιδηροδρομικών μεταφορών;

Απάντηση του κ. Kinnock εξ ονόματος της Επιτροπής (22 Οκτωβρίου 1997)

1. Δεν έχει ζητηθεί, ούτε έχει χορηγηθεί κοινοτική χρηματοδότηση για την επέκταση του αυτοκινητοδρόμου Α92 Μονάχου-Deggendorf πέραν του Deggendorf προς το Πίλσεν και την Πράγα. Το Ευρωπαϊκό Ταμείο Περιφερειακής Ανάπτυξης δεν συγχρηματοδοτεί, σε καμμία περίπτωση, την κατασκευή κανενός αυτοκινητοδρόμου στη Γερμανία.

Οι Βαυαρικές αρχές έχουν πληροφορήσει την Επιτροπή ότι δεν έχουν γνώση οιωνδήποτε συγκεκριμένων σχεδίων για την επέκταση του αυτοκινητοδρόμου. Η Επιτροπή έχει γνώση των συζητήσεων που διεξάγονται στην Τσεχική Δημοκρατία σχετικά με τη δυνατότητα υλοποίησης του εν λόγω έργου, αλλά δεν έχει ακόμη ληφθεί καμμία απόφαση επί του θέματος. Προτεραιότητα επί του παρόντος δίδεται από την τσεχική κυβέρνηση και την Κοινότητα στην επέκταση του αυτοκινητοδρόμου D5 Πράγας-Πίλσεν-Νυρεμβέργης, ο οποίος βρίσκεται στον πανευρωπαϊκό διάδρομο μεταφορών αριθ. IV.

2. και 3. Η Επιτροπή γνωρίζει ότι έχει σημειωθεί σημαντική αύξηση της κυκλοφορίας στο τσεχικό τμήμα της υπάρχουσας οδού Ε53 από το Πίλσεν στο Deggendorf, η οποία πλησιάζει την πλήρη δυναμικότητά της. Δεν γνωρίζει να έχουν διενεργηθεί μελέτες σχετικά με τις αυξήσεις της κυκλοφορίας και των εκπομπών, τις οποίες συνεπάγεται η επέκταση του Α92 έως την Πράγα, ούτε οιεσδήποτε μελέτες περιβαλλοντικών επιπτώσεων στο βαυαρικό δάσος.

4. Η Επιτροπή δεν γνωρίζει την έκταση της εξέτασης εναλλακτικών τρόπων μεταφοράς στην εν λόγω διαδρομή, αλλά φροντίζει, εν γένει, να εξασφαλίζει εξισορροπημένη μεταξύ των διαφόρων τρόπων ανάπτυξη των ζεύξεων της υποδομής με την Κεντρική και Ανατολική Ευρώπη.
ΓΡΑΠΤΗ ΕΡΩΤΗΣΗ E-2984/97 υποβολή: Patricia McKenna (V) προς το Συμβούλιο (30 Σεπτεμβρίου 1997)

Θέμα: Δραστηριότητες της Statoil στα ύδατα που περιβάλλουν το Ανατολικό Τιμόρ

Η Statoil, κρατικής ιδιοκτησίας νορβηγική πετρελαϊκή επιχείριση, εκτελεί διερευνητικές εργασίες στα ύδατα που περιβάλλουν το κατεχόμενο από την Ινδονησία Ανατολικό Τιμόρ.

Ο υπουργός ενέργειας της Νορβηγίας, Ranveig Froeiland, ανακοίνωσε πρόσφατα ότι δεν πρόκειται να πραγματοποιηθεί καμία ενέργεια κατά της επιχείρισης, παρά τις διαρκείς παραβιάσεις των ανθρωπίνων δικαιωμάτων στο Ανατολικό Τιμόρ και παρά το γεγονός ότι ούτε η Νορβηγία, ούτε ο ΟΗΕ έχουν κάνει δεκτή μια πρόταση πλαίσιο για την αναζήτηση κοιτασμάτων πετρελαίου στην περιοχή.

Λαμβάνοντας υπόψη την κοινή του θέση για το Ανατολικό Τιμόρ και τις προσπάθειές του για τον τερματισμό της καταπάτησης των ανθρωπίνων δικαιωμάτων εκεί, θα ζητήσει το Συμβούλιο από τις Νορβηγικές αρχές και την Statoil να σταματήσουν την αναζήτηση πετρελαίου στη θαλάσσια περιοχή του;

Απάντηση (15 Ιανουαρίου 1998)

Aυτή η ερώτηση αφορά την κυρίαρχη διαδικασία λήψεως αποφάσεων τρίτου κράτους, το οποίο δεν είναι μέλος της Ευρωπαϊκής Ένωσης. Δεν μπορεί ως εκ τούτου να υπαχθεί στις αρμοδιότητες της Ευρωπαϊκής Ένωσης.
ΓΡΑΠΤΗ ΕΡΩΤΗΣΗ E-2574/97 υποβολή: Νικήτας Κακλαμάνης (UPE) προς την Επιτροπή (24 Iουλίου 1997)

Θέμα: Περιφερειακές και επικίνδυνες αποφάσεις της νέας Τουρκικής κυβέρνησης

Σύμφωνα με επίσημες δηλώσεις του Τούρκου Υπουργού Γεωργίας κ. Τασάρ, η καλλιέργεια οπίου στην Τουρκία θα αυξηθεί και θα φτάσει τις 700 χιλιάδες στρέμματα, από τις 300 χιλιάδες που είναι σήμερα, Ο κ. Τασάρ επεσήμανε ότι οι νέες εκτάσεις στις οποίες θα καλλιεργείται όπιο είναι κοντά στις πόλεις Εσκισεχίρ και Μάνισα.

Εκτός αυτής της τόσο επικίνδυνης απόφασης, η νέα Τουρκική κυβέρνηση, και μάλιστα ο ίδιος ο Αντιπρόεδρός της κ. Ετσεβίτ, ανακοίνωσε ότι η κυβέρνηση αυτής της χώρας αποφάσισε να αφήσει ελεύθερο το διαμεθοριακό εμπόριο, κάτι που αφορά κυρίως τις συναλλαγές μεταξύ Τουρκίας και Ιράκ, και που περιφρονεί κατάφωρα όλες τις σχετικές αποφάσεις του ΟΗΕ.

Θα ήθελα να πληροφορηθώ με ποιό τρόπο σκοπεύει να αντιδράσει η Ευρωπαϊκή Επιτροπή στις ενέργειες αυτές της επίσημης Τουρκίας που περιφρονούν αποφάσεις οργανισμών όπως ο ΟΗΕ, αγνοούν εκκλήσεις κυβερνήσεων όπως η αμερικανική που έχει κατ' επανάληψη ζητήσει τη διακοπή της καλλιέργειας οπίου, και αδιαφορούν για τους θανάτους εκατοντάδων νέων Ευρωπαίων κάθε χρόνο από τη χρήση ναρκωτικών.

Απάντηση του κ. Van den Broek εξ ονόματος της Επιτροπής (31 Οκτωβρίου 1997)

Η Τουρκία είναι ένα από τα κράτη στα οποία τα Ηνωμένα Έθνη έχουν χορηγήσει την άδεια να καλλιεργούν όπιο.

Οι αρχές της Τουρκίας έχουν την πρόθεση να αυξήσουν την επιφάνεια της καλλιέργειας οπίου το 1998 σε 80.000 εκτάρια και όχι σε 700.000 εκτάρια όπως αναφέρει το Αξιότιμο Μέλος.

Σύμφωνα με τις υποχρεώσεις της, η Τουρκία (Υπουργείο Εξωτερικών) έδωσε εντολή στις 14 Ιουλίου 1997 στην αντιπροσωπεία της στα Ηνωμένα Έθνη στη Βιέννη, να κοινοποιήσουν στο πρόγραμμα ελέγχου των ναρκωτικών των Ηνωμένων Εθνών την νέα πρόβλεψη της επιφάνειας καλλιέργειας οπίου για το 1998.

Οι αρχές της Τουρκίας κοινοποίησαν εξάλλου στην Επιτροπή ότι το εμπόριο μεταξύ Τουρκίας και Ιράκ πραγματοποιείται τηρουμένων των περιορισμών που επιβάλλονται από τον αποκλεισμό που αποφάσισαν τα Ηνωμένα Έθνη κατά του Ιράκ και ότι ουδεμία επιλήψιμη απόφαση δεν έχει ληφθεί.
ΓΡΑΠΤΗ ΕΡΩΤΗΣΗ E-3415/97 υποβολή: Hiltrud Breyer (V) προς την Επιτροπή (28 Οκτωβρίου 1997)

Θέμα: Παγκόσμιο εμπόριο και προστασία των ζώων

Στο άρθρο ΧΧ παρατίθεται μία σειρά λόγων που επιβάλλουν εμπορικούς περιορισμούς, όπως είναι η προστασία της ζωής και της υγείας του ανθρώπου και των ζώων, καθώς και ο σεβασμός των δημοσίων ηθών (puplic morals).

1. Με ποιο τρόπο πρέπει να ερμηνευθούν οι εν λόγω ρυθμίσεις; Μπορεί να θεωρηθεί ότι οι εν λόγω διατάξεις επιτρέπουν κατά κανόνα την τήρηση των προδιαγραφών που ισχύουν στην ΕΕ για την προστασία των ζώων ή ακόμη και τη βελτίωσή τους χωρίς να υπάρξουν αντιδράσεις;

2. Πώς θα καθορισθούν σε ορισμένες περιπτώσεις τα όρια για την εκτίμηση των υπέρ και των κατά; Μέχρι ποιο βαθμό μπορεί να επιδεικνύεται ανοχή για τις βλάβες στην υγεία των ζώων και σε ποιες περιπτώσεις επιτρέπονται οι εμπορικοί περιορισμοί; Ποιος καθορίζει το περιεχόμενο της έννοιας «δημόσια ήθη» κ.λ.π.;

3. Κατά πόσο λαμβάνεται υπόψη η προστασία της καλής διαβίωσης των ζώων ή η προφύλαξη από ψυχικές ταλαιπωρίες, όπως ο φόβος;

4. Είναι δυνατόν να επιβληθεί, ενδεχομένως και σε διεθνές επίπεδο, μια ερμηνεία που θα ανταποκρίνεται στην προστασία των ζώων ή πρέπει να συγκεκριμενοποιηθούν οι διατάξεις του ΠΟΕ;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3414/97, E-3415/97, E-3417/97 και E-3418/97 (24 Νοεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-2569/94 της κας Oddy ((ΕΕ C 145 της 12.6.1995. )).
ΓΡΑΠΤΗ ΕΡΩΤΗΣΗ E-3392/97 υποβολή: Graham Watson (ELDR) προς την Επιτροπή (23 Οκτωβρίου 1997)

Θέμα: Έγγραφο της Επιτροπής για την ανάπτυξη της υπαίθρου

Πότε προτίθεται η Επιτροπή να δημοσιεύσει τις λεπτομερείς προτάσεις της για την ανάπτυξη της υπαίθρου τις οποίες επρόκειτο αρχικά να υποβάλει κατά τη Σύνοδο Κορυφής του Κορκ το 1996 και πώς συνδέονται αυτές με τις προτάσεις που περιέχονται στην Ατζέντα 2000;

Απάντηση του κ. Fischler εξ ονόματος της Επιτροπής (13 Νοεμβρίου 1997)

Η Επιτροπή σκοπεύει να εκδόσει τις αναλυτικές προτάσεις της για την αγροτική ανάπτυξη κατά τους τρεις πρώτους μήνες του 1998, στο πλαίσιο του συνολικού πακέτου «Πρόγραμμα Δράσης 2000 ((Έγγρ. COM(97)2000 τελικό. ))».
ΓΡΑΠΤΗ ΕΡΩΤΗΣΗ P-3143/97 υποβολή: Undine-Uta Bloch von Blottnitz (V) προς την Επιτροπή (30 Σεπτεμβρίου 1997)

Θέμα: Το σύστημα παρακολούθησης της Επιτροπής για τον έλεγχο πυρηνικών σχάσιμων υλικών

Η Επιτροπή αναπτύσσει σήμερα ένα νέο σύστημα παρακολούθησης με ηλεκτρονικούς υπολογιστές για τον έλεγχο της ροής σχάσιμων υλικών (safeguards). Ως εκ τούτου, η τεχνολογία που εχρησιμοποιείτο μέχρι σήμερα πρόκειται να αντικατασταθεί από ένα νέο τεχνικό εξοπλισμό στην Euratom.

1. Ποιοί λόγοι οδήγησαν την Επιτροπή να αντικαταστάσει την μέχρι σήμερα χρησιμοποιούμενη τεχνολογία των ηλεκτρονικών υπολογιστών με το νέο σύστημα;

2. Από πότε η Επιτροπή είναι αρμόδια για την ανάπτυξη του νέου προγράμματος παρακολούθησης, σε ποιό ύψος ανέρχονται οι δαπάνες που απαιτούνται για την εισαγωγή του νέου συστήματος και την εκπαίδευση του προσωπικού για τον χειρισμό του;

3. Από πότε θα είναι διαθέσιμο το νέο σύστημα;

4. Ποιές βελτιώσεις και ποιά πλεονεκτήματα, σε σύγκριση με το μέχρι σήμερα χρησιμοποιούμενο σύστημα, συνετέλεσαν ώστε η Επιτροπή να αποφασίσει την εισαγωγή του νέου συστήματος;

Απάντηση του κ. Παπουτσή εξ ονόματος της Επιτροπής (29 Οκτωβρίου 1997)

1. Οι λόγοι για την ανάπτυξη και εισαγωγή νέου ηλεκτρονικού συστήματος πληροφοριών για τον έλεγχο των διασφαλίσεων είναι οι ίδιοι με εκείνους που ισχύουν για την εισαγωγή σύγχρονης ηλεκτρονικής τεχνολογίας, συμπεριλαμβανομένης της αύξησης της αποτελεσματικότητας και της αποδοτικότητας της εργασίας, της ευελιξίας των ηλεκτρονικών εφαρμογών, καθώς επίσης και της διασφάλισης ότι ορισμένες συμβάσεις που χρησιμοποιήθηκαν κατά το παρελθόν για τον προγραμματισμό δεν θα δημιουργήσουν προβλήματα την 1η Ιανουαρίου του 2000.

2. Η ανάπτυξη του νέου συστήματος πληροφοριών για τον έλεγχο των διασφαλίσεων άρχισε το 1992, το συνολικό κόστος ανάπτυξης ανέρχεται σε 0,5 εκατ. Ecu συν 8 ανθρωποέτη για τον προγραμματισμό και την επιμόρφωση. Το λειτουργικό κόστος υπολογίζεται σε 0,1 * 0,2 εκατ. Ecu κατ' έτος και είναι επωφελές κατά 0,4 εκατ. Ecu, εν συγκρίσει με το ετήσιο κόστος μισθώματος του παλαιού συστήματος. H Επιτροπή αναμένει μείωση κατά 63 % του συγκεκριμένου κόστους ανά μονάδα επεξεργασμένης πληροφορίας.

3. Σχετικές ενότητες του νέου συστήματος έχουν ήδη τεθεί σε λειτουργία από την 1η Οκτωβρίου 1997.

4. Οι ειδικές βελτιώσεις και πλεονεκτήματα του νέου συστήματος, εν συγκρίσει με τα συστήματα που έως τώρα χρησιμοποιούνταν, είναι η ανοικτή αρχιτεκτονική, το τυποποιημένο λογισμικό, η δυνατότητα μεταφοράς των εφαρμογών, η αυξημένη ασφάλεια, η αυξημένη ακεραιότητα και σταθερότητα της βάσης δεδομένων, η ευελιξία κατά την προσθήκη νέων εφαρμογών και, τελευταίο όχι όμως και ήσσονος σημασίας, η ενσωμάτωση όλων των τύπων πληροφοριών για τον έλεγχο των διασφαλίσεων - λογιστική, επιθεωρήσεις, μέσα, μέθοδοι, τεχνικές και διαχειριστικές πληροφορίες.
ΓΡΑΠΤΗ ΕΡΩΤΗΣΗ E-3291/97 υποβολή: Wolfgang Kreissl-Dφrfler (V) προς την Επιτροπή (20 Οκτωβρίου 1997)

Θέμα: Διαπραγματεύσεις του ΟΟΣΑ για την Πολυμερη Συμφωνία Επενδύσεων(ΠΣΕ)

Στην σημερινή της διατύπωση η ΠΣΕ βρίσκεται σε αντίφαση προς τις εθνικές και διεθνείς πολιτικές για την προώθηση της προστασίας του περιβάλλοντος και της αειοφόρου ανάπτυξης. Τόσο το Πρόγραμμα Δράσης 21, όσο και η σύμβαση πλαίσιο για το κλίμα, τονίζουν την σημαντική συμβολή της μεταφοράς τεχνολογίας στην προστασία του περιβάλλοντος, εν τούτοις, μετά την έγκριση της ΠΣΕ, είναι δυνατόν εθνικές νομοθετικές διατάξεις να αντιβαίνουν στην ΠΣΕ σ' αυτόν τον τομέα.

Πως σκοπεύει η Επιτροπή να διασφαλίσει, οτι οι στόχοι του Προγράμματος Δράσης 21 και άλλες διεθνείς συμβάσεις για την προστασία του περιβάλλοντος, δεν θα αμφισβητηθούν λόγω της ΠΣΕ;

Απάντηση του Sir Leon Brittan εξ ονόματος της Επιτροπής (19 Νοεμβρίου 1997)

Η Επιτροπή έχει πλήρη επίγνωση της σημασίας των άλλων εθνικών και διεθνών πολιτικών που στοχεύουν στη βελτίωση της προστασίας του περιβάλλοντος και της αειφόρου ανάπτυξης. Σε καμία περίπτωση οι κανόνες της Πολυμερούς Συμφωνίας Επενδύσεων δεν αποσκοπούν στην υπονόμευση, αποδυνάμωση ή αμφισβήτηση των σκοπών του Προγράμματος Δράσης 21 ή άλλων διεθνών συμφωνιών για το περιβάλλον, ούτε της δυνατότητας των μερών να εφαρμόσουν αποτελεσματικές περιβαλλοντικές πολιτικές σε τοπικό επίπεδο. Η Επιτροπή συμμετέχει ενεργά στις συζητήσεις, με τον ειδικό σκοπό να εξασφαλίσει την κατάλληλη ενσωμάτωση των περιβαλλοντικών πτυχών στη συμφωνία, και συνεπώς δεσμεύεται απόλυτα για την επίτευξη μιας αντίστοιχης έκβασης.
ΓΡΑΠΤΗ ΕΡΩΤΗΣΗ E-3117/97 υποβολή: Leonie van Bladel (UPE) προς το Συμβούλιο (9 Οκτωβρίου 1997)

Θέμα: Παραβίαση των δημοκρατικών κανόνων από τον Ολλανδό Πρόεδρο του Συμβουλίου

1. Έχει ενημερωθεί το Συμβούλιο σχετικά με το διεθνές ένταλμα καταζήτησης και έκδοσης που έχει εκδώσει η ολλανδική δικαιοσύνη κατά του πρώην δικτάτορα του Σουρινάμ Desi Bouterse;

2. Μπορεί να αναφέρει το Συμβούλιο για ποιό λόγο ο ολλανδός Πρόεδρος του Συμβουλίου αρνήθηκε, τούτο δε από το μήνα Μάιο να απαντήσει στις γραπτές ερωτήσεις σχετικά με την καταζήτηση και την έκδοση του Bouterse;

3. Συμμερίζεται το Συμβούλιο την άποψη ότι, έχοντας υπόψη την προθεσμία έξι εβδομάδων που προβλέπεται για την απάντηση στις γραπτές ερωτήσεις, το γεγονός ότι δεν δόθηκε απάντηση στις ερωτήσεις του συντάκτη της παρούσας ερώτησης και των βουλευτών Pasty και Donnay αποτελεί παραβίαση των δημοκρατικών κανόνων;

4. Αντιλαμβάνεται το Συμβούλιο ότι, έχοντας υπόψη τα εμπόδια που παρέμβαλε ο ολλανδός Υπουργός Εξωτερικών Υποθέσεων, ο οποίος αρνήθηκε να διατάξει τη σύλληψη του Bouterse στη Βραζιλία στις 18 Ιουλίου, οι ερωτήσεις των ως άνω βουλευτών προσελάμβαναν μείζονα σημασία καθώς και ότι, εάν είχε δοθεί απάντηση στις ερωτήσεις, θα μπορούσε κατά πάσα πιθανότητα να είχε αποφευχθεί το φιάσκο της 18ης Ιουλίου που έφερε σε δύσκολη θέση την ολλανδική κυβέρνηση;

5. Ποιές εγγυήσεις είναι σε θέση να παράσχει το Συμβούλιο για το ότι στο μέλλον θα αποφεύγονται οι προσβλητικές ενέργειες έναντι του Ευρωπαϊκού Κοινοβουλίου, όπως η στάση που δεν δίστασε να υιοθετήσει ο ολλανδός Πρόεδρος του Συμβουλίου αρνούμενος να απαντήσει, από τον Μάρτιο στις γραπτές ερωτήσεις και από τον Ιανουάριο στις προφορικές ερωτήσεις;

Απάντηση (15 Ιανουαρίου 1998)

Το Συμβούλιο εφιστά την προσοχή της αξιότιμης κας βουλευτού στο γεγονός ότι δεν μπορεί να απαντά παρά στις ερωτήσεις που υπάγονται στην αρμοδιότητά του. Εν προκειμένω όμως οι ερωτήσεις που αφορούν μια ειδική αίτηση έκδοσης, όπως αυτή στην οποία αναφέρεται η αξιότιμη κα βουλευτής, υπάγονται μόνον στην αρμοδιότητα του ενδιαφερόμενου κράτους μέλους, συγκεκριμένα των ολλανδικών αρχών.

Ως προς τις προθεσμίες εντός των οποίων το Συμβούλιο απαντά στις προφορικές ή τις γραπτές ερωτήσεις οι οποίες του απευθύνονται από τα μέλη του Ευρωπαϊκού Κοινοβουλίου, οι προθεσμίες που αναφέρει η αξιότιμη κα βουλευτής δεν δημιουργούν υποχρέωση για το Συμβούλιο, το οποίο προσπαθεί ωστόσο πάντα να απαντά εγκαίρως.
ΓΡΑΠΤΗ ΕΡΩΤΗΣΗ P-3090/97 υποβολή: Lissy Grφner (PSE) προς την Επιτροπή (3 Οκτωβρίου 1997)

Θέμα: Ροή πιστώσεων της ΕΕ προς τα διοικητικά διαμερίσματα της Κεντρικής και Κάτω Φραγκονίας

1. Ποιο είναι το ύψος των ενισχύσεων της ΕΕ που έχουν χορηγηθεί από το 1995 και εξής στη Βαυαρία συνολικών και ειδικότερα στα διοικητικά διαμερίσματα της Κεντρικής και Κάτω Φραγκονίας;

2. Στο πλαίσιο ποιων προγραμμάτων και ταμείων χορηγήθηκαν πιστώσεις προς τις ανωτέρω περιοχές;

3. Ποια συγκεκριμένα προγράμματα είχαν ως στόχο

- τις γυναίκες

- τους νέους

- τα επί μακρό χρονικό διάστημα άνεργα άτομα

και ποιο ήταν ακριβώς το ύψος των εκάστοτε σχετικών ενισχύσεων;

Συμπληρωματική απάντηση του κ. Santer εξ ονόματος της Επιτροπής (11 Δεκεμβρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.